Stríðsátök í Úkraínu eru farin að hafa bein áhrif á verðlag hér á landi. Dæmi eru um tuga prósenta hækkanir á einstökum hrávörutegundum. Lilja Alfreðsdóttir Menningar og viðskiptaráðherra segir brýnt að stjórnvöld leggist á eitt með seðlabankanum að ná utan um verðbólguna sem eykst meðal annars vegna vöruhækkana.
Málefni tengd Úkraínu eru eitt af umfangsmestu verkefnum ríkisstjórnarinnar þessi dægrin. Stærsta verkefnið er tengd komu fjölda fólks á flótta hingað til lands. Talið er að allt frá fimmtán hundruð til fjögurra þúsunda manna gætu komið hingað frá Úkraínu. Stríðsátökin eftir innrás Rússa hafa einnig haft veruleg áhrif á verðlag hér á landi sem víðar. Lilja Alfreðsdóttir er menningar og viðskiptaráðherra.
Það sem kemur auðvitað beint við okkur er að við erum að sjá miklar hækkanir á hrávöru og ég nefni til að mynda bara verð á korni og áburði og vð sjáum til að mynda að bara verðið á hveiti er búið að hækka um 26 prósent frá áramótum og þetta þýðir auðvitað að það mun verða aukinn verðbólguþrýstingur í kjölfarið þannig að það er mjög brýnt að stjórnvöld stöndum vaktina og munum auðvitað standa með seðlabankanum í því að ná utan um verðbólguna.

Viðskiptaráðherra segir brýnt að stjórnvöld leggist á eitt með seðlabanka að ná utan um verðbólguna. Miklar hækkanir hafa verið á hrávörumörkuðum frá áramótum. 